ໃນຂະນະທີ່ ຊາວອາເມຣິກັນ ໄດ້ສັກຢາວັກຊີນຫຼາຍຂຶ້ນ ປ. ໄບເດັນ ເພີ້ມຄວາມະຍາຍາມໃຫ້ການຊ່ອຍເຫຼືອຕ່າງປະເທດ
ໃນຂະນະທີ່ຖືກກົດດັນຈາກປະເທດອື່ນໆໃຫ້ແບ່ງປັນຢາວັກຊີນຕ່າງໆຢູ່ນັ້ນ ເມື່ອຕົ້ນອາທິດນີ້ ທ່ານໄບເດັນ ໄດ້ແຕ່ງຕັ້ງ ທ່ານນາງແກວລ໌ ສມິດຕ໌ ໃຫ້ເປັນຜູ້ປະສານງານສຳລັບການຮັບມືກັບ ໂຄວິດ-19 ໃນໂລກ.
ໃນຂະນະທີ່ ສະຫະລັດ ໃກ້ຈະບັນລຸເປົ້າໝາຍຂອງຕົນ ໃນການສັກຢາວັກຊີນໃຫ້ແກ່ຊາວອາເມຣິກັນ 200 ລ້ານຄົນ ພາຍໃນທ້າຍເດືອນເມສານີ້ ລັດຖະບານທ່ານໄບເດັນ ກໍພວມເອົາບາດກ້າວຕື່ມອີກ ໃຫ້ເຖິງຂັ້ນທີ່ຈະຊ່ອຍເຫຼືອປະເທດອື່ນໆນຳດ້ວຍ ດ້ວຍການແຕ່ງຕັ້ງຜູ້ປະສານງານສຳລັບການຮັບມືກັບໂຄວິດ-19 ໃນໂລກ ນັກຂ່າວປະຈຳທຳນຽບຂາວ ແພດຊີ ວີດາຄຸສວາຣາ ມີລາຍງານ ຊຶ່ງໄຊຈະເລີນສຸກ ຈະນຳເອົາລາຍລະອຽດມາສະເໜີທ່ານໃນອັນດັບຕໍ່ໄປ ພາຍໃນວັນທີ 19 ເດືອນເມສານີ້ ພວກຜູ້ໃຫຍ່ໝົດທຸກຄົນໃນສະຫະລັດ ຈະມີສິດໄດ້ຮັບການສັກຢາວັກຊີນ, ນັ້ນເປັນການປະກາດທີ່ ປະທານາທິບໍດີ ໂຈ ໄບເດັນ ໄດ້ກ່າວໄປ ຊຶ່ງມັນໄດ້ມາຮອດກ່ອນກຳນົດ ສອງອາທິດ ທີ່ໃນເບື້ອງຕົ້ນທ່ານໄດ້ກຳນົດວັນເສັ້ນຕາຍໃສ່ ວັນທີ 1 ພຶດສະພາ ປະທານາທິບໍດີ ໂຈ ໄບເດັນ ໄດ້ກ່າວວ່າ “ດຽວນີ້ ພວກເຮົາກຳລັງສັກຢາໃນອັດຕາສະເລ່ຍ 3 ລ້ານເຂັມຕໍ່ວັນ ຊຶ່ງເກີນກວ່າ 20 ລ້ານເຂັມຕໍ່ອາທິດ ໃນວັນເສົາ ມື້ດຽວ ພວກເຮົາ ໄດ້ຮັບລາຍງານວ່າ ມີການສັກຢາວັກຊີນໄປແລ້ວ ຫຼາຍກວ່າ 4 ລ້ານເຂັມ ພວກເຮົາເປັນປະເທດທຳອິດທີ່ສັກຢາວັກຊີນ 150 ລ້ານເຂັມ ແລະປະເທດທຳອິດທີ່ສັກຢາວັກຊີນຢ່າງຄົບຖ້ວນ ໃຫ້ແກ່ປະຊາຊົນກວ່າ 62 ລ້ານຄົນ ” ໃນຂະນະທີ່ຖືກກົດດັນຈາກປະເທດອື່ນໆໃຫ້ແບ່ງປັນຢາວັກຊີນຕ່າງໆຢູ່ນັ້ນ ເມື່ອຕົ້ນອາທິດນີ້ ທ່ານໄບເດັນ ໄດ້ແຕ່ງຕັ້ງ ທ່ານນາງແກວລ໌ ສມິດຕ໌ ໃຫ້ເປັນຜູ້ປະສານງານສຳລັບການຮັບມືກັບ ໂຄວິດ-19 ໃນໂລກ ທ່ານນາງສມິດຕ໌ ເປັນນັກຊ່ຽວຊານດ້ານສາທາລະນະສຸກໃນໂລກ ຜູ້ທີ່ໄດ້ລົນນະລົງໃຫ້ສົ່ງຢາວັກຊີນສ່ວນເກີນໄປໃຫ້ຕ່າງປະເທດ ທ່ານນາງແກວລ໌ ສມິດຕ໌ ຜູ້ປະສານງານສຳລັບການຮັບມືກັບ ໂຄວິດ-19 ໃນໂລກ ແລະຄວາມໝັ້ນຄົງດ້ານສາທາລະນະສຸກ ກ່າວວ່າ “ການນຳພາຂອງອາເມຣິກາແມ່ນຈຳເປັນຢ່າງຍິ່ງ ແລະຂ້າພະເຈົ້າໝັ້ນໃຈທີ່ສຸດວ່າ ພວກເຮົາຈະສາມາດເຂົ້າມາມີບົດບາດໃນສະພາບການນີ້ໄດ້ ” ໃນຂະນະດຽວກັນ ບັນດາປະເທດທີ່ມີລາຍໄດ້ຕ່ຳຫາປາກາງ ໄດ້ເລີ້ມຕົ້ນການສັກຢາວັກຊີນຂອງຈີນ ແລະຫຼາຍໂດສມາຈາກໂຄງການ COVAX ທີ່ເປັນກົນໄກການແບ່ງປັນຢາວັກຊີນໃຫ້ໂລກຂອງອົງການສະຫະປະຊາຊາດ ບັນດານັກຊ່ຽວຊານກ່າວວ່າ ຍັງມີຫຼາຍຢ່າງທີ່ສະຫະລັດ ສາມາດເຮັດ ນອກເໜືອໄປກວ່າການສະໜອງສ່ວນເກີນຂອງຢາວັກຊີນຫຼາຍໂດສ ທ່ານເຈ ສຕີບເວັນ ມໍຣິສັນ ຜູ້ອຳນວຍການສູນກາງດ້ານນະໂຍບາຍສາທາລະນະສຸກໃນໂລກ ປະຈຳສູນກາງການສຶກສາດ້ານຍຸດທະສາດແລະລະຫວ່າງປະເທດ ກ່າວວ່າ “ມັນສາມາດຊ່ອຍຂະຫຍາຍຄວາມອາດສາມາດໃນການຜະລິດຕາມເປົ້າໝາຍ ມັນສາມາດນຳມາຊຶ່ງຄວາມເປັນລະບຽບແລະຄວາມໂປ່ງໃສຕໍ່ແຫລ່ງຕະຫຼາດຢາວັກຊີນຢູ່ທົ່ວໂລກ ທີ່ວ່າຍັງບໍ່ໂປ່ງໃສ ສັບສົນ ແລະຂາດຄວາມຮັບຜິດຊອບ ຢູ່ໃນເວລານີ້ ” ໃນວັນອັງຄານຜ່ານມາ ທ່ານໄບເດັນ ຍັງໄດ້ໄປຢ້ຽມຢາມສະຖານທີ່ສັກຢາວັກຊີນ ຢູ່ໂບດແແຫ່ງນຶ່ງໃນລັດເວີຈີເນຍ ລັດຖະບານຂອງທ່ານ ໄດ້ລິເລີ້ມກຸ່ມພັນທະມິດຂອງບັນດາສາສະໜາແລະຜູ້ນຳຊຸມຊົນ ເພື່ອຊ່ອຍຊຸກຍູ້ໃຫ້ຊາວອາເມຣິກັນທັງຫຼາຍທີ່ລັງເລໃຈໃນການສັກຢາວັກຊີນ ຊຶ່ງມີຢູ່ປະມານ 20 ເປີເຊັນ ອີງຕາມການຢັ່ງຫາງສຽງ ຊາວອາເມຣິກັນແມ່ນຍັງພາກັນຝ່າຝືນກົດລະບຽບດ້ານສາທາລະນະສຸກຫຼາຍຂຶ້ນນັບມື້ ລວມທັງຫຼາຍໆຄົນຜູ້ທີ່ໄດ້ສະເຫຼີມສະຫຼອງໄຊຊນະນະໃນການແຂ່ງຂັນບານບ້ວງລະດັບມະຫາວິທະຍາໄລ ເມື່ອຕົ້ນອາທິດນີ້ ທ່ານວີລລຽມ ແຊັຟເນີ ເປັນອາຈານດ້ານນະໂຍບາຍສາທາລະນະສຸກ ຢູ່ທີ່ມະຫາວິທະຍາໄລ ແວນເດີບີລຕ໌ ໂຮງຮຽນແພດສາດ ກ່າວວ່າ “ພວກເຮົາມີກໍລະນີຕິດເຊື້ອໃໝ່ ກວ່າ 60,000 ຄົນເກີດຂຶ້ນໃນແຕ່ລະວັນ ແລະພວກຜູ້ໃຫຍ່ໄວໜຸ່ມ ດຽວນີ້ ແມ່ນເປັນແຫລ່ງນຳເຊື້ອ ພວກເຂົາແຜ່ເຊື້ອໄວຣັສນີ້ ພວກເຂົາກໍໄປຊົມການແຂ່ງຂັນ, ພວກເຂົາກໍໄປຮ້ານອາຫານແລະຮ້ານກິນດື່ມ ຫຼືບາຣ ” ອີງຕາມທຳນຽບຂາວ ພວກຜູ້ໃຫຍ່ປະມານ 40 ເປີເຊັນ ຢູ່ໃນສະຫະລັດ ໄດ້ສັກຢາວັກຊີນຢ່າງໜ້ອຍນຶ່ງໂດສ ແລະ ເກືອບຮອດ 20 ເປີເຊັນຂອງຈຳນວນປະຊາກອນທັງໝົດແມ່ນໄດ້ສັກຢາວັກຊີນຢ່າງຄົບຖ້ວນແລ້ວ (J Stephen Morrison, Center for Strategic and International Studies) (William Schaffner, Vanderbilt University School of Medicine)